Seun (12) steek glo twee by skool doodArgieffoto Maj. Thulani Zwane, woordvoerder van die polisie, het gesê die voorval het omstreeks 10:00 Donderdagoggend by die Vulindlela Primary School in Osizweni buite Newcastle plaasgevind. “Na bewering was drie gr. 7-leerders in ŉ fisiese onderonsie betrokke, waarna een van die leerders glo ŉ mes uitgepluk en twee 15-jariges doodgesteek het.” Volgens Zwane is die seun kort hierna in hegtenis geneem. “Die polisie het op ŉ mes vol bloed beslag gelê. Die Osizweni-polisie ondersoek die moorde op die twee leerders.” In ŉ onverwante voorval Dinsdag is nog ŉ skoolseun met ŉ mes doodgesteek by die Hlamvana High School in Esikhaleni. Die 17-jarige en sy beweerde moordenaar het glo in ŉ argument betrokke geraak voordat die slagoffer glo in sy bors met ŉ mes gesteek is. Hy is op die toneel dood. Lt.genl. Mmamonnye Ngobeni, provinsiale polisiekommissaris, het sy kommer uitgespreek oor die voorvalle van geweld by skole in die provinsie. “Leerders word versoek om nie gevaarlike wapens skool toe te vat nie.” Hy het ook ŉ beroep op ouers gedoen om seker te maak hul kinders neem nie wapens skool toe nie.